เฟ้นหากองทุนเด่น
พวกเรากว่า 2 ล้านคน ให้เงินทำงานผ่านกองทุนรวม คำถามที่พบบ่อย คือ กองทุนรวมกองไหนดี ซึ่งคำตอบที่ได้มักขึ้นอยู่กับว่าคุณถามใคร ถ้าคุณเดินเข้าธนาคารหรือ บลจ.แห่งหนึ่งด้วยคำถามที่ว่า กองทุนรวมกองไหนดี คำตอบที่ได้ย่อมหนีไม่พ้นกองทุนรวมที่บริหารจัดการโดย บลจ.ในเครือของธนาคารนั้น ซึ่งเป็นเรื่องปกติในการทำการค้า แต่สำหรับผู้ลงทุน เราจำเป็นต้องแสวงหาสิ่งที่ดีกว่าให้ตัวเองอยู่เสมอ
29 พ.ค. 2556

พวกเรากว่า 2 ล้านคน ให้เงินทำงานผ่านกองทุนรวม คำถามที่พบบ่อย คือ กองทุนรวมกองไหนดี ซึ่งคำตอบที่ได้มักขึ้นอยู่กับว่าคุณถามใคร ถ้าคุณเดินเข้าธนาคารหรือ บลจ.แห่งหนึ่งด้วยคำถามที่ว่า กองทุนรวมกองไหนดี คำตอบที่ได้ย่อมหนีไม่พ้นกองทุนรวมที่บริหารจัดการโดย บลจ.ในเครือของธนาคารนั้น ซึ่งเป็นเรื่องปกติในการทำการค้า แต่สำหรับผู้ลงทุน เราจำเป็นต้องแสวงหาสิ่งที่ดีกว่าให้ตัวเองอยู่เสมอ
จะดีกว่าไหมถ้าเรามีข้อมูลเปรียบเทียบกองทุนรวมจาก “บุคคลที่สาม” ที่เป็นอิสระและน่าเชื่อถือ มาใช้ประกอบการตัดสินใจ ซึ่งปัจจุบันมีผู้ให้ข้อมูลนี้ เรียกว่า “บริษัทจัดอันดับกองทุนรวม” หรือ Fund Rating Agency ที่นำเสนอข้อมูลสำคัญเพื่อให้ผู้ลงทุนใช้เป็นข้อมูลประกอบการตัดสินใจลงทุน รวมทั้งทำหน้าที่ติดตามตรวจสอบการทำงานของกองทุนรวมแทนผู้ลงทุน
หน้าที่สำคัญเช่นนี้ไม่ใช่ว่าใครจะทำก็ได้ แต่ต้องเป็นบริษัทที่ได้รับอนุญาตจาก ก.ล.ต.เท่านั้น โดยปัจจุบันมีอยู่ 4 บริษัท ได้แก่ บริษัท ฟิทช์ เรทติ้งส์ (ประเทศไทย) บริษัท รอยเตอร์ (ประเทศไทย) บริษัท มอร์นิ่งสตาร์ รีเสิร์ช (ประเทศไทย) จำกัด และบริษัท ทริสเรทติ้ง ซึ่งบางบริษัทจัดทำข้อมูลเปรียบเทียบกองทุนรวมให้ผู้ลงทุนดูโดยไม่เสียค่าใช้จ่าย บางบริษัทจัดทำข้อมูลเมื่อมีการว่าจ้าง และบางบริษัทจัดทำข้อมูลเฉพาะกองทุนรวมบางประเภท
ปัจจัยหลักๆ ที่ “บริษัทจัดอันดับกองทุนรวม” ใช้ในการพิจารณาจัดอันดับกองทุนรวม อาทิ (1) นโยบายการลงทุน ว่ามีการวางนโยบายชัดเจนหรือไม่ ผลการดำเนินงานเป็นไปตามนโยบายที่ได้วางไว้หรือไม่ หรือบอกอย่างแต่ทำอีกอย่าง (2) ฝีมือการบริหารจัดการลงทุน โดยดูผลการดำเนินงานในอดีต (ที่ปรับด้วยความเสี่ยงแล้ว) เรียงลำดับผลการดำเนินงานที่ดีที่สุดในแต่ละประเภท เพื่อเป็นข้อมูลในการคาดการณ์แนวโน้มผลการดำเนินงานในอนาคต (3) นโยบายการบริหารความเสี่ยง ว่ามีความเหมาะสมกับประเภทของกองทุนหรือไม่ นอกจากนี้อาจมองถึงการควบคุมความเสี่ยงภายใน ว่าระบบงานมีการคานอำนาจและตรวจสอบซึ่งกันและกันหรือไม่ ซึ่งการวิเคราะห์และประเมินปัจจัยเหล่านี้เป็นวิธีการที่นักลงทุนสถาบันทั่วโลกใช้ในการพิจารณาเลือกบริษัทจัดการกองทุน อันเป็นสิ่งที่ทำได้ยากสำหรับนักลงทุนบุคคลค่ะ
ข้อมูลของการจัดอันดับกองทุนรวมนี้ ทำให้การลงทุนในกองทุนรวมของเรามีคุณภาพมากขึ้น คุณสามารถเรียกดูข้อมูลนี้ได้ใน Mobile Application ของ ก.ล.ต. ชื่อ “StarttoInvest” และเว็บไซต์ www.starttoinvest.com แสดงไว้ในหัวข้อ “กองทุนเด่น” โดยเป็นการแสดงข้อมูลการจัดอันดับของบริษัท มอร์นิ่งสตาร์ รีเสิร์ช (ประเทศไทย) แสดงรายชื่อกองทุนรวมที่มีผลตอบแทนสูงสุด 10 อันดับแรก แยกตามประเภทของกองทุนรวม ลองศึกษาข้อมูลนี้ดูนะคะ น่าจะได้ทางเลือกที่ดีกว่าการซื้อตามแรงเชียร์ของคนขาย 
“ก.ล.ต.อยากให้คนไทยลงทุนด้วยความรู้ความเข้าใจที่ถูกต้อง”